Lis Sørensen

Lis Sørensen (født 28. maj 1955 i Brabrand, Aarhus) er en dansk sangskriver, sanger og komponist. Hun er kendt som både solokunstner og som medvirkende i konstellationerne Cowgirls, Shit & Chanel og Anne Linnet Band, samt som medvirkende på flere andre kunstneres udgivelser. Hun har haft samarbejde med musikeren Sebastian i mange år.

Hun er en af de mest anvendte sangerinder på den danske rockscene. Hendes lyse, rene, og usentimentale stemme har gjort hende til en fin fortolker af rockballader og lyriske melodier. Hun har sunget sammen med utallige danske sangere og sangerinder samt bands, deltaget i musicals og har desuden udgivet flere albums under eget navn.

Karriere 
Lis Sørensens karriere begyndte, da hun i femte klasse i Brabrand fik Holger Laumann som musiklærer. Han inspirerede hende til at gå med i pigegruppen "De Fem", der udgav to singler med børnesange arrangeret af Laumann. Hun fik senere muligheden for at synge solo på albummet It's so easy fra 1970 med Tears, som var Laumanns orkester på det tidspunkt.

I 1970'erne uddannede Lis Sørensen sig til musikpædagog på Det Jyske Musikkonservatorium i Aarhus. I 1974 blev hun og Anne Linnet frontfigurer i Shit & Chanel, et pop-rock orkester bestående udelukkende af piger, der fik stor succes og udgav fire albums. Sørensen var med frem til 1979. Sideløbende hermed var hun medlem af Henrik Strube Band, lige som hun sang kor for flere af tidens store navne som Gasolin', Gnags og Lone Kellermann.

I 1979 medvirkede hun på Sebastians Tiderne skifter, og det blev begyndelsen til et meget langt og frugtbart samarbejde. Sebastian har i tidens løb skrevet flere sange direkte til Lis Sørensen, heriblandt balladen "Stille før storm", der fortsat er på hendes koncertrepertoire.

Samarbejdet med Sebastian har levnet plads til andre engagementer, og i nogle år efter opløsningen af Shit & Chanel var Sørensen medlem af Anne Linnet Band, der ud over Linnet også havde Sanne Salomonsen i front.

I 1983 var Lis Sørensen klar til at udgive sit første soloalbum, der fik titlen Himmelen Ned på Jorden. Hun har siden primært fokuseret på solokarrieren bakket op af sit orkester, der også omfatter hendes eksmand, Jan Sivertsen (g. 1988-2017), der også er kendt som trommeslager i bl.a. Tøsedrengene. Det kommercielle højdepunkt nåede hun med et salg i Skandinavien på 350.000 eksemplarer af albummet Hjerternes sang, hvis titelsang er forfattet af Sebastian. Flere andre af hendes albums har solgt over 100.000 eksemplarer.

Albummet Under Stjernerne Et Sted, der så dagens lys i 1993, blev produceret af hiphop-producerne Soulshock og Karlin, der arbejdede med samples. Albummet indeholdte bl.a. radiohittet "Brændt", en dansk oversættelse af en engelsk sang, der senere skulle blive et stort internationalt hit af australske Natalie Imbruglia. Opsamlingsalbummet Ind Til Dig Igen – Sørensens Bedste lanceredes i 1996, og indeholdt udover de moderne klassikere "Tæt På Ækvator" og "Mine Øjne De Skal Se" også "Stille Før Storm", forfattet af Sebastian. To år senere udgav Sørensen albummet Kærtegn, hvor hun selv havde forfattet alle tekster. Albummet var produceret af Kasper Winding, Poul Halberg og Sørensens mand, Jan Sivertsen. Rose kom på gaden i 2000 med tekster, der alle var skrevet af Sebastian. Albummet blev fulgt af en turné med et 16-mands akustisk ensemble. Rose solgte 70.000 eksemplarer. Der skulle gå 6 år, før næste soloalbum kom på gaden. Con Amor, hed det. Endnu et opsamlingsalbum så dagens lys i 2007, hvor De allerstørste sange ramte pladebutikkerne i november. Albummet indeholder 2 CD'er med de 26 største sange samt to nye, mens de luxe-udgaven desuden rummer en live-CD og en DVD med en koncert fra Kronborg Slot.

Hendes egen musik kan karakteriseres som pop-rock, men hun har i tidens løb ladet sig inspirere fra andre genrer som hiphop, country og latinamerikaske rytmer. Lis Sørensens band består af guitaristerne Poul Halberg og Per Frost, bassist Jette Schandorf og Jan Sivertsen på percussion. Som et mellemspil dannede hun sammen med Sanne Salomonsen og Tamra Rosanes countrytrioen Cowgirls, der indspillede et enkelt album, Girls Night Out med countrymusik og gav en række koncerter i forlængelse heraf. 

Hun har gennem tiden flere gange medvirket på konceptplader som Elvis Presley-hyldestpladen Burning Love samt børnepladerne, der startede med Åh Abe. Når der har været mulighed, har hun spillet med hobbyorkesteret Hound Dog Allstars, der også omfatter Mek Pek og andre musikere med udgangspunkt i det aarhusianske musikliv.

Lis Sørensen har skrevet et par musikteaterstykker og enkelte gange selv stået på scenen, blandt andet i Sarai på Bellevue Teatret i København i 1985.

Privatliv 
Lis Sørensen var i 30 år gift med musikeren og kollegaen Jan Sivertsen, med hvem hun har sønnen Sylvester (født 1992). Parret gik dog fra hinanden i 2017.

Diskografi 
Den følgende liste indeholder nogle af de mest markante af Lis Sørensens udgivelser.

Solo

Studiealbum 
 Himmelen ned på jorden (1983)
 Lis Sørensen (1985)
 Sigøjnerblod (1987)
 Hjerternes sang (1989)
 Vis dit ansigt (1991)
 Under stjernerne et sted (1993)
 Du ka' få mig til alt (1995)
 Kærtegn (1998)
 Rose (2000)
 Con Amor (2005)
 For kærlighedens skyld (2010)
 Bedre tider (2017)

Opsamlingsalbum 
 Indtil dig igen - Sørensen's bedste (1996)
 Tæt på ækvator (Alle tiders) (2005)
 De allerstørste sange (Live på Kronborg) (2007)
 Du tænder lys (Det bedste med Lis Sørensen (2009)
 På sådan en morgen (De 20 skønneste) (2013)

Livealbum 
 Nærvær og næsten (2003)
 Live at Stella Polaris (2017)

Shit & Chanel 
 Shit & Chanel (1976)
 Shit & Chanel No. 5 (1977)
 Tak for sidst (1978)
 Dagen har så mange farver (1979)

Anne Linnet Band 
 You're Crazy (1980)
 Anne Linnet Band (1981)
 Cha Cha Cha (1982)

Cowgirls 
 Girls Night Out (2001)

Referencer

Eksterne henvisninger 

 
 
 

Sangere fra Danmark
Komponister fra Danmark
Rockmusikere fra Danmark
Personer fra Aarhus
Har spillet på Roskilde Festival
Popsangere
Personer i Kraks Blå Bog
Shit & Chanel